Document ID: /roh_data/filtered/fineweb-2-filterrobots_roh.jsonl.gz/46621

Numerusas plantas vegnan a frida il meglier cun las cundiziuns da viver sin il stgalim alpin.
Ina tura da Margunet u da Buffalora sin il Munt la Schera ans dat in’impressiun da questa varietad mirvegliusa. Il meglier temp per talas turas è la fin da zercladur/entschatta da fanadur. Il temp da fluriziun po sa spustar tenor la situaziun da l’aura e da la naiv per 1 fin 3 emnas.
En il Parc Naziunal chattain nus la pli gronda varietad da seslaria blaua sin spundas chaudas sco sin Margunet. Las numerusas terrassas pitschnas da las ghirlandas da tschispet èn l’entschatta fanadur en plaina fluriziun. Las plantas ston dar en egl, sch’ellas vulan ch’ils insects las chattian. Quai n’è però betg la suletta raschun per la colur intensiva. I dat era spezias che sa multiplitgeschan senza l’agid dad insects.
In ulteriur aspect impurtant è la protecziun cunter la radiaziun ultravioletta. Il blau intensiv da la giansauna da Clusius (gentiana clusii) deriva da la substanza antocian che protegia la planta sco ina crema da sulegl. Pli ad aut è era la radiaziun pli ferma ed er l’intensitad da las colurs crescha.